หงี ลิ้มประเสริฐ

**หงี** หรือ**บุญยิ่ง ลิ้มประเสริฐ** (พ.ศ. 2482 - 16 มิถุนายน พ.ศ. 2515)  เป็นนักเลง, ฆาตกรหมู่ และผู้สงสัยว่าเป็นฆาตกรต่อเนื่องชาวไทย ผู้ก่อเหตุฆาตกรรมชายสามคนที่จังหวัดปทุมธานี เมื่อวันที่ 31 ธันวาคม พ.ศ. 2514 นอกจากนี้หงียังได้ก่อเหตุฆาตกรรมสมบูรณ์ เจียมตน น้องเมียของตนเอง เมื่อพ.ศ. 2513 แต่ไม่มีหลักฐานเพียงพอที่จะดำเนินคดีได้

หงีถูกจับกุมที่วัดทินกรนิมิตในเดือนมีนาคม พ.ศ. 2515 ต่อมาในวันที่ 15 มิถุนายน พ.ศ. 2515 จอมพลถนอม กิตติขจรใช้อำนาจคณะปฏิวัติออกคำสั่งให้ประหารชีวิตหงี และหงีถูกประหารชีวิตด้วยการยิงเป้าที่เรือนจำกลางบางขวางในเช้าวันรุ่งขึ้น

## ประวัติ
หงี ลิ้มประเสริฐ เกิดที่จังหวัดพระนคร เมื่อพ.ศ. 2482 เขามีนิสัยเกเรตั้งแต่เด็ก เมื่อโตขึ้นเขาเกเรมากกว่าเดิมโดยไปคบกับนักเลง,ดื่มสุรา และมีนิสัยเจ้าชู้ ซึ่งเขามีภรรยาสามคน เขาเคยประกอบอาชีพฆ่าสัตว์ เขามีประวัติอาชญกรรม 12 คดี โดยเขาเคยถูกศาลตัดสินว่ามีความผิดฐานลักลอบเล่นพนัน และนำเนื้อหมูออกนอกเขตกำหนดหลายครั้ง และเคยถูกควบคุมตัวฐานเป็นบุคคลอันธพาลในปี พ.ศ. 2513

หงีประกอบอาชีพเป็นนักเลงคุมรถเมลล์เล็กสาย 4 (แยกเกษตร-นนทบุรี) ในอำเภอเมืองนนทบุรี และยังทำงานเป็นมือปืนรับจ้างให้กับผู้มีอิทธิพลในอำเภอเมืองปทุมธานี

ในปลายปีพ.ศ. 2513 หงีฆาตกรรมสมบูรณ์ หรือ เปี๊ยก เจียมทน อายุ 23 ปี น้องชายของอำพัน เจียมทน ภรรยาคนแรกของหงี โดยมีสาเหตุมาจากการทะเลาะกันเพียงเล็กน้อย แต่เขาไม่ถูกดำเนินคดีเพราะหลักฐานไม่เพียงพอเนื่องจากไม่มีใครกล้าเป็นพยานให้กับตำรวจเพราะเกรงกลัวอิทธิพลของเขา

หงีชอบนางสาวแป๊ด หรือทุเรียน เย็นสิน บุตรสาวของนายฟื้น เย็นสิน และเขามักจะไปมาหาสู่บ้านของฟื้นที่ริมถนนลาดหลุดแก้ว ตำบลบ้านฉาง อำเภอเมืองปทุมธานี เป็นประจำ ต่อมาประทีบ หรืออิ๊บ การะเกด อายุ 25 ปี บุรุษไปรษณีย์ปท.ลาดหลุดแก้ว และเป็นเพื่อนกับสมบัติ เย็นสิน น้องชายของแป้ด ได้ชอบแป้ดและไปมาหาสู่บ้านของฟื้นเป็นประจำ ทำให้หงีเกิดความแค้นประทีบ

## เหตุฆาตกรรมสามศพที่ปทุมธานี
ในช่วงเย็นของวันที่ 31 ธันวาคม พ.ศ. 2514 ระหว่างที่สมจิตร เย็นสิน, สมคิด กัลยา และทองใบ หงษ์แก้วกำลังนั่งคุยในบ้านของฟื้น หงีและพวกสองคนที่นั่งรถจิ๊ปมา ได้เข้ามาในบ้าน แล้วให้เงินสมบัติไปซื้อเหล้ามาเลี้ยงปีใหม่ ต่อมาในเวลา 18.30 ประทีบ การะเกด วิชัย แซ่ลี้ พ่อค้า และตา เชิดชู เด็กปั้มน้ำมัน นั่งรถกระบะโตโยต้าไฮลักซ์ทะเบียน ก.ท.ม. 4004 เปิดท้ายมาที่บ้านฟื้น แล้วเข้ามาร่วมวงดื่มเหล้า ต่อมาในเวลา 19.00 น.เศษ ประที,ตา และวิชัย บอกว่าจะไปเที่ยวงานปีใหม่ หลังจากนั้นทั้งสามได้จากบ้านไปขึ้นรถกระบะโตโยต้าไฮลักซ์เพื่อไปเที่ยวงานปีใหม่ โดยมีวิชัยเป็นคนขับ และประทีบกับตานั่งในรถ หงีและพวกสองคนได้ตามไป แต่หงีไม่นั่งรถจี๊บที่นั่งมา โดยเขาขอไปด้วยรถกระบะคันเดียวกับประทีบ ประทีบเห็นว่าตนเคยเห็นหน้ากันมาบ่อยๆจึงให้หงีโดยสารไปด้วย โดยหงียืนที่กระบะรถ
นอกจากนี้สมบัติ,สมคิด และทองใบขอโดยสารไปเที่ยวงานปีใหม่ด้วย โดยยืนที่กระบะรถ ส่วนพวกสองคนของหงีได้ขับรถล่วงหน้าไปคอยอยู่ที่ซอยจัดสรรสมสิริ

ต่อมาหลังจากวิชัยขับรถไปตามถนนสายกรุงเทพ-ปทุมธานีและผ่านสี่แยกปทุมธานีไปทางสะพานนนทบุรี 1 กิโลเมตร วิชัยได้ขับรถแซงรถเมลล์ขาว ซึ่งมีผู้โดยสารหลายคน แล้วผ่านซอยจัดสรรสมสิริ เมื่อรถเลยซอยจัดสรรสมสิริประมาณ 100 เมตร หงีใช้ปืนพก 11 มม. ยิงวิชัย ประทีบ และตาจากด้านหลัง ส่งผลให้วิชัย กับประทีบเสียชีวิตทันที ส่วนตาที่ยังไม่เสียชีวิต ได้วิ่งออกจากรถไปได้ประมาณ 30 เมตร แต่ก็ถูกหงีตามไปยิงซ้ำจนล้มลงกับพื้นถนนข้างเสาไฟริมถนน หลังจากนั้นหงีได้ไปขึ้นรถจี๊บที่พวกจอดรถไว้หลบหนีไป ส่วนสมบัติ, สมคิด และทองใบได้วิ่งหนีกลับบ้านด้วยความตกใจ

ต่อมาในเวลาประมาณ 19 น. ได้มีพลเมืองดีแจ้งร.ต.ต. ประวิทย์ บางชวด นายร้อยเวร สภอ. เมืองปทุมธานี ว่าพบศพคนถูกยิงตายในรถบริเวณที่ดินจัดสรรสมศิริ ตำรวจจึงนำกำลังเดินทางไปตรวจสอบที่เกิดเหตุ และชันสูตรศพ เมื่อไปถึงที่เกิดเหตุ ตำรวจพบรถกระบะโตโยต้าไฮลักซ์ของวิชัยจอดหัวปักข้างถนน โดยพบศพของประทีบที่ขอบประตูรถยนต์ด้านซ้าย และศพของวิชัยบนเบาะรถ ส่วนตาได้รับบาดเจ็บสาหัสนอนจมกองเลือดบนถนน ตำรวจจึงนำตาส่งโรงพยาบาลปทุมธานี แต่ตาก็เสียชีวิตที่โรงพยาบาลในเวลาต่อมา นอกจากนี้ตำรวจตรวจพบปลอกกระสุนปืนขนาด 11 มม. จำนวน 7 ปลอก

จากการสอบสวนทำให้ตำรวจได้ความว่า ในช่วงเย็นวันเดียวกัน หลังจากทั้งสามกลับจากที่ทำงาน ทั้งสามได้ชวนกันขับรถมาเที่ยวงานส่งท้ายปีเก่าต้อนรับปีใหม่ในนครหลวงกรุงเทพธนบุรีโดยมีวิชัยเป็นคนขับ จนกระทั่งมีคนไปพบศพทั้งสามในคลองบริเวณที่ดินจัดสรรสมสิริ ส่วนแรงจูงใจในการฆาตกรรม ตำรวจสันนิษฐานเบื้องต้นว่าเป็นการลวงไปฆ่าเพื่อล้างแค้นหรือเป็นการขัดผลกระโยชน์ซึ่งกันและกัน ส่วนประเด็นการฆ่าชิงทรัพย์ ตำรวจได้ตัดประเด็นออกไปเพราะทรัพย์สินและเงินสดของทั้งสามยังอยู่ครบ 

พล.ต.ท. จำรัส มังคลารัตน์ มีคำสั่งให้จับกุมคนร้ายให้ได้ เพราะคนร้ายฆ่าทารุณมาก

## การจับกุม

เจ้าหน้าที่ตำรวจสืบสวนจนมีหลักฐานแน่นหนาว่าบุญยิ่งคือคนร้ายในคดีฆาคกรรมสามศพที่ปทุมธานี ในวันที่ 18 มีนาคม พ.ศ. 2515 เวลา 9 นาฬิกาเศษ เจ้าหน้าที่ตำรวจสภอ.เมืองปทุมธานีนำกำลังไปล้อมจับหงีที่หน้าวัดทินกรนิมิตร ตำบลสวนใหญ่ อำเภอเมืองนนทบุรี จังหวัดนนทบุรี ต่อมาหงีได้ปรากฎตัวที่ท่าคิวรถ เจ้าหน้าที่ตำรวจจึงจู่โจมเข้าจับกุมทันทีโดยหงีไม่ได้ต่อสู้ จากการตรวจค้นพบปืนสมิทธ แอนด์ เวสสัน หมายเลขทะเบียน 326426 พร้อมกระสุน 6 นัด หลังจากนั้นตำรวจได้ควบคุมตัวไปยังสภ.อ.เมืองปทุมธานี

หงีให้การปฎิเสธโดยอ้างฐานที่อยู่ และเขายังท้าทายพ.ต.อ.เฉลิม สุขศิริ ผู้กำกับการตำรวจภูธรจังหวัดปทุมธานี ถ้าเขากระทำผิดจริง ให้ยิงเป้าเขาทันที

ฟื้น เย็นสิน บิดาของแป้ด ให้การว่าในตอนพลบค่ำวันที่ 31 ธันวาคม พ.ศ. 2514 หงีกับประทีบ,ตา 
และวิชัยได้ร่วมวงดื่มสุราด้วยกันที่บ้านของฟื้น แล้วออกจากบ้านไป โดยมีสมบัติ เย็นสิน,สมคิด กัลยา และทองใบ หงษ์แก้วตามไปด้วย ส่วนสมบัติให้การยืนยันว่าเห็นหงีใช้อาวุธปืนยิงประทีบ, ตา และวิชัยจริง นอกจากนี้เกษม ผลพิบูลย์ ผู้โดยสารรถเมลล์ขาว ให้การว่าเห็นตอนหงีใช้ปืนยิงตาที่ออกจากรถ

วันที่ 21 มีนาคม พ.ศ. 2515 เวลา 10.00 น. พ.ต.อ. เฉลิม กับเจ้าหน้าที่ตำรวจจำนวนหลายนายพาพยานไปทำแผนประทุษกรรม แต่หงีให้การปฎิเสธว่า การทำแผนประทุษกรรมของตำรวจเป็นเพียงการบอกเล่าของของพยานที่เห็นเหตุการณ์

## การพิจารณาโทษของคณะปฎิวัติ

ในช่วงกลางเดือนเมษายน พ.ศ. 2515 พ.ต.อ. เฉลิม สุขศิริได้เสนอสำนวนการสอบสวน และพยานหลักฐานให้กับจอมพลถนอม กิตติขจร หัวหน้าคณะปฎัวัติ เพื่อให้จอมพลถนอม ใช้อำนาจของหัวหน้าคณะปฎิวัติสั่งประหารชีวิตหงี

ในวันที่ 13 มิถุนายน พ.ศ. 2515 ฝ่ายกฎหมายของคณะปฎิวัติเรียกตัว พ.ต.อ. เฉลิม และพ.ต.ท. สุนทร เพ็ญศศิธร ผู้บังคับกองเมืองปทุมธานีไปสอบที่คณะปฎิวัติ และนัดใหันำสมบัติ เย็นสิน, สมคิด กัลยา และทองใบ หงส์แก้ว ประจักษ์พยานที่เห็นการฆาตกรรม มาสอบปากคำในวันที่ 14 มิถุนายน

ในวันที่ 14 มิถุนายน พ.ศ. 2515 เวลา 14 นาฬิกส ดร.กมล วรรณประภา และดร.สมภพ โหตระกิตย์ สมาชิกสภาบริหารคณะปฎิวัติ ได้ไปสอบปากคำทั้งสมบัติ, สมคิด และทองใบ ประจักษ์พยานที่เห็นการฆาตกรรมที่กองบัญชาการตำรวจภูธร โดยทั้งสองสอบปากคำทั้งสามเสร็จในเวลา 16.30 น.

วันที่ 15 มิถุนายน พ.ศ. 2515 จอมพลถนอม กิตติขจร หัวหน้าคณะปฎิวัติ ได้มีคำสั่งหัวหน้าคณะปฎิวัติที่ 33/2515 โดยมีคำสั่งให้ประหารชีวิตหงี โดยคณะปฎิวัติเห็นว่าหงีมีจิตใจโหดเหี้ยม ไร้มนุษยธรรม แสดงอำนาจบังอาจยิงประทีบ, วิชัย และตาต่อหน้าบุคคลหลายคน โดยมั่นใจว่าอิทธิพล และความเป็นอัทธพาลของหงี จะทำให้ไม่มีใครกล้าเป็นพยาน แม้ว่าตาจะไม่เสียชีวิตทันทีและวิ่งหนีไปได้ แต่หงีก็ตามไปยิงซ้ำจนเสียชีวิต นับว่าการกระทำของหงีเป็นการกระทำอย่างอุอาจ และเหี้ยมโหด ไม่เกรงกลัวต่ออาญาแผ่นดิน และเป็นที่กระทบกระเทือนขวัญประชาชน จึงสมควรรับโทษสถานหนัก

คณะปฎิวัติพิจารณาว่า แม้ว่าหงีจะให้การปฎิเสธโดยอ้างหลักฐานที่อยู่ แต่จากพยานหลักฐานการสอบสวนสมบัติ,สมคิด,ทองใบ ประจักษ์พยานผู้รู้เห็นเหตุการณ์ ซึ่งสมบัติให้การยืนยันว่าเห็นหงียิงทั้งสามจริง และยังมีเกษม ผลพิบูลย์ ผู้โดยสารรถเมลล์ขาว ที่จำหงีตอนยิงตาได้ และฟื้นที่ให้การว่าหงีมาร่วมดื่มเหล้ากับผู้ตายทั้งสาม แล้วออกจากบ้านไปโดยมีสมบัติ สมคิด และกัลยาตามไปด้วย การอ้างหลักฐานที่อยู่ของหงีจึงไม่มีน้ำหนักรับฟังได้ และคณะปฎิวัติเห็นว่าประจักษ์พยาน และพยานไม่มีสาเหตุโกรธเคืองกับหงี นอกจากนี้เจ้าหน้าที่ตำรวจตรวจสอบประวัติอาชญากรรมของหงี พบว่าเขามีประวัติอาชญากรรมถึง 12 คดี และเมื่อถูกจับในคดีฆ่าสามศพ เขายังพกพาอาวุธปืนโดยไม่ได้รับอนุญาตอีก คณะปฎิวัติเห็นว่าคำให้การของพยาน และหลักฐานทำให้เชื่อได้แน่ชัดว่าหงีฆาตกรรมทั้งสามจริง

นอกจากนี้ในวันเดียวกันจอมพล ถนอม มีคำสั่งให้ประหารชีวิตอำนวย ศรีชม ฆาตกรฆ่าข่มขืนเด็กหญิงอายุ 6 ขวบ ที่อำเภอหนองไผ่ จังหวัดเพชรบูรณ์

## การประหารชีวิต
วันที่ 16  มิถุนายน พ.ศ. 2515 เวลา 04.12 น. พ.ต.อ. เฉลิม สุขศิริ และพ.ต.ท. สุนทร เพ็ญศศิธร ผู้บังคับกองสถานีตำรวจอำเภอเมืองจังหวัดปทุมธานี พร้อมกับเจ้าหน้าที่ตำรวจจำนวน 40 นาย ได้เบิกตัวหงีออกจากเรือนจำจังหวัดปทุมธานี เพื่อเดินทางไปยังเรือนจำกลางบางขวาง โดยหงีไม่มีอาการสะทกสะท้าน หงีถูกนำตัวไปขึ้นรถจี๊ปตราโล่หมายเลข 152 โดยมีพ.ต.ท.สุนทร กับเจ้าหน้าที่ตำรวจอีก 6 นายนั่งไปด้วย ในระหว่างทางหงีได้พูดลอยๆว่า “ตายก็ตายไป” เมื่อขบวนรถถึงเรือนจำกลางบางขวางในเวลา 04.45 น. เจ้าหน้าที่ได้นำตัวเขาไปยังหอรักษาการณ์เจ็ดชั้น แล้วพิมพ์ลายนิ้วมือ หลังจากนั้นสลับ วิสุทธิมรรค ผู้บัญชาการเรือนจำกลางบางขวาง ได้อ่านคำสั่งนายกรัฐมนตรีในหงีฟัง ซึ่งหงีนั่งฟังด้วยอาการสงบ จากนั้นเจ้าหน้าที่ได้นำอาหารมื้อสุดท้ายมาให้ แต่หงีไม่รับประทาน เจ้าหน้าที่นิมนต์ พระมหาสาย ฐานมังคโล เจ้าอาวาสวัดบางแพรกใต้มาเทศน์เรื่องกฎแห่งกรรมให้หงีฟัง โดยหงีนั่งฟังบนเก้าอี้อย่างสงบ เมื่อเทศน์จบ เขาได้ถวายบุหรี่กรุงทองให้พระมหาสายจำนวน 1 ซอง พร้อมกับโยนไฟแช็ก 1 อัน ให้ส.ต.ต. ประยูร นรดี เจ้าหน้าที่ตำรวจที่รู้จักกัน โดยบอกให้ ส.ต.ต. ประยูร นำไปใช้ต่อไป

เจ้าหน้าที่ให้หงีเขียนจดหมายกับทำพินัยกรรม แต่หงีไม่ทำพินัยกรรม และไม่เขียนจดหมาย เมื่อเจ้าหน้าที่ได้ถามความประสงค์ที่จะบริจาคดวงตาให้กับศูนย์ดวงตาของสภากาชาดไทย เขาได้ปฎิเสธที่จะบริจาคดวงตา

เจ้าหน้าที่พี่เลี้ยงนำรถเข็นมาให้หงีนั่งเพื่อไปยังสถานที่ประหารชีวิต หงีปฎิเสธที่จะนั่ง และขอเดินไปเองและขอให้เอาเครื่องพันธนาการต่างๆออกจากตัวแต่ถูกเจ้าหน้าที่ปฎิเสธเนื่องจากหงีถูกตีตรวนขนาดใหญ่สองเส้น และไม่สามารถเอาเครื่องพันธนาการออกได้เพราะต้องทำตามระเบียบ หงีจึงต้องขึ้นรถเข็น เมื่อถึงศาลาเย็นใจ เจ้าหน้าที่นำหงีลงจากรถ แล้วนำผ้าขาวมาผูกตาพร้อมกับนำดอกไม้ธูปเทียนใส่ในมือ แล้วพยุงเขาเข้าสู่ห้องประหารชีวิต หลังจากนั้นเจ้าหน้าที่ได้ผูกมัดเขากับหลักประหาร

ในเวลา 06.16. ประเสริฐ ฤทธิ์จินดาชัย หัวหน้าชุดประหาร ได้สะบัดธงแดง มุ่ย จุ้ยเจริญ เพชฌฆาต ดำเนินการประหารชีวิตหงี โดยใช้กระสุน 5 นัด เมื่อเจ้าหน้าที่เรือนจำ กับนายแพทย์ สุจริต ภมรบุตร แพทย์เข้าไปตรวจร่างพบว่า หงียังไม่เสียชีวิต ยังหายใจรวยริน และยังขยับแขนขาอยู่ มุ่ยจึงยิงหงีอีก 6 นัด สุจริตได้เข้าไปตรวจอีกครั้ง พบว่าหงีเสียชีวิตแล้ว

ผู้แทนคณะปฎิวัติเปิดเผยกับผู้สื่อข่าวไทยรัฐว่า ในการสอบสวนหงีครั้งแรก ทราบว่า หงีเคยรับสารภาพกับนายสุวนันท์ พัศดีเรือนจำจังหวัดปทุมธานึ ว่าเป็นผู้ฆาตกรรมสามศพที่จังหวัดปทุมธานี ส่วนปืนพก 11 มม. ซึ่งเป็นอาวุธสังหาร หงีไม่ได้บอกว่านำไปโยนทิ้งที่ไหน

ยิ้ม เจียมทน อายุ 53 ปี บิดาของสมบูรณ์ เจียมทน ซึ่งสมบูรณ์ถูกหงีฆาตกรรมจากเรื่องทะเลาะเพียงเล็กน้อย ได้ไปที่หน้าเรือนจำกลางบางขวาง และถามเจ้าหน้าที่เรือนจำเรื่องการประหารชีวิตหงี เขาบอกผู้สื่อข่าวไทยรัฐว่า เขาเคยคิดเหมือนกันว่าหงี ลูกเขยเกะกะนักเลงของตน ยังไงก็คงจะถูกประหารชีวิต และในที่สุดก็เป็นความจริง ยิ้มบอกว่าเมื่อหงีตายแล้วตนก็ขออโหสิให้ด้วย

ในเวลา 12.30 น. อำพัน หรือ จุก ลิ้มประเสริฐ อายุ 29 ปี ภรรยาของหงี พร้อมกับญาติหลายคนได้มาติดต่อขอรับศพ เจ้าหน้าที่เรือนจำจึงพาอำพันและญาติ ไปติดต่อกับเทศบาลเมืองนนทบุรีเพื่อขอเคลื่อนย้ายศพ ในเวลา 13.00 น. เจ้าหน้าที่เรือนจำนำศพของนักโทษประหารชีวิตสี่คนได้แก่หงี,เจริญ ยิ้มละมุน โจรปล้นฆ่าชิงวัวควายที่จังหวัดลพบุรี,ธวัช สุธากุล และสมศักดิ์ ปาทาน ฆาตกรฆ่าข่มขืนบรรณารักษ์ห้องสมุดธรรมศาสตร์ที่อ่างเก็บน้ำบางพระ ออกมาทางประตูแดง ซึ่งเจริญ,ธวัช และสมศักดิ์ ถูกตัดสินโดยศาลปกติ และถูกประหารชีวิตในช่วงตอนเย็นของวันที่ 15 มิถุนายน พ.ศ. 2515 

อำพัน กับญาติได้รับศพของหงีกลับไปตั้งบำเพ็ญกุศลที่วัดราษฎร์มาลี ถนนซูเปอร์ไฮเวย์ นครหลวงกรุงเทพธนบุรี

## ดูเพิ่ม
*โทษประหารชีวิตในประเทศไทย
*รายชื่อบุคคลที่ถูกประหารชีวิตด้วยการยิงเป้าในประเทศไทยตั้งแต่ พ.ศ. 2478-2530

## เชิงอรรถ

## อ้างอิง

หมวดหมู่:ชาวไทยเชื้อสายจีน

หมวดหมู่:อาชญากรชาวไทย
หมวดหมู่:ฆาตกรชาวไทย
หมวดหมู่:บุคคลจากจังหวัดพระนคร
หมวดหมู่:ผู้ถูกประหารชีวิตในประเทศไทย
หมวดหมู่:การสังหารหมู่ในประเทศไทยในปี พ.ศ. 2514
หมวดหมู่:ฆาตกรรมหมู่ในประเทศไทย
หมวดหมู่:ผู้ถูกประหารชีวิตด้วยอาวุธปืน
หมวดหมู่:ชาวไทยที่ถูกประหารชีวิต
หมวดหมู่:นักเลง